Ľ. Kaník, minister práce, sociálnych vecí a rodiny SR: (2003-07-03):
Zavedením právnej úpravy náhrady príjmu zamestnanca počas prvých desiatich dní jeho od dočasnej pracovnej neschopnosti financovanej zamestnávateľom sa sleduje zámer posilniť záujem zamestnávateľa o pracovné prostredie jeho zamestnancov a obmedziť snahu zamestnanca byť práceneschopným v neodôvodnených prípadoch. Zvýšené náklady zamestnávateľa v súvislosti s poskytovaním náhrady príjmu pri dočasnej pracovnej neschopnosti zamestnanca sú zohľadnené v znížení percentuálnej sadzby na platenie poistného na nemocenské poistenie zo súčasných 3,4 % na 1,4 % a budú, samozrejme, položkou znižujúcou základ dane zamestnávateľa. Výška náhrady príjmu pri dočasnej pracovnej neschopnosti zamestnanca bude za prvé tri dni 18 % a 55 % jeho denného vymeriavacieho základu od 4. do 10. dňa. Navrhujeme úpravu, podľa ktorej v kolektívnej zmluve je možné dohodnúť výšku náhrad príjmu aj vo vyššej percentuálnej výmere, a to až do 80 % vymeriavacieho základu, keď tak finančné možnosti zamestnávatelia umožnia a na základe kolektívneho vyjednávania sa takéto ustanovenie objaví v kolektívnej zmluve. Ďakujem za pozornosť, to je všetko. Z. Martináková, podpredsedníčka NR SR: Slovo má poslankyňa pani Ľubica Navrátilová, ktorá je spravodajkyňou, ktorú určil navrhnutý gestorský výbor pre sociálne veci a bývanie. Ľ. Navrátilová, poslankyňa: Vážená pani predsedajúca, vážený pán minister, kolegyne, kolegovia, dovoľte mi, aby som vám predniesla spravodajskú správu k vládnemu návrhu zákona o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov. Vystúpiť na dnešnej schôdzi Národnej rady Slovenskej republiky k uvedenému návrhu zákona ma určil Výbor Národnej rady Slovenskej republiky pre sociálne veci a bývanie na svojej 17. schôdzi. V súlade s § 73 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov podávam v prvom čítaní spravodajskú správu o predmetnom návrhu zákona. Konštatujem, že uvedený návrh zákona spĺňa z formálnoprávnej stránky všetky náležitosti uvedené v § 67 a 68 zákona č. 350/1996 Z. z., ako i náležitosti určené v legislatívnych pravidlách. Z toho vyplýva, že návrh obsahuje paragrafové znenie a dôvodovú správu. Predloženým návrhom zákona sa navrhuje, aby sa zamestnancovi poskytla počas prvých 10 dní dočasnej pracovnej neschopnosti náhrada príjmu hradená zamestnávateľom a nemocenské zo systému nemocenského poistenia sa poskytovalo až od 11. dňa dočasnej pracovnej neschopnosti do skončenia dočasnej pracovnej neschopnosti alebo uznania invalidity, najdlhšie 52 týždňov. Zvýšené náklady zamestnávateľa v súvislosti s poskytovaním náhrady príjmu pri dočasnej pracovnej neschopnosti zamestnanca budú zohľadnené v znížení percentuálnej sadzby poistného na nemocenské poistenie z terajších 3,4 % z úhrnu vymeriavacieho základu jeho zamestnancov na navrhovaných 1,4 % z úhrnu vymeriavacích základov jeho zamestnancov. Rada hospodárskej a sociálnej dohody Slovenskej republiky prerokovala návrh zákona dňa 5. mája 2003, ale nedospela k súhlasu z dôvodu nesúhlasu Asociácie zamestnávateľských zväzov a združení Slovenskej republiky a Konfederácie odborových zväzov Slovenskej republiky. Navrhovaná právna úprava je v súlade s Ústavou Slovenskej republiky. Dámy a páni, s ohľadom na oprávnenia, ktoré pre mňa ako spravodajcu vyplývajú z § 73 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) zákona č. 350/1996 Z. z. na tom, že po rozprave odporučí uvedený návrh zákona prerokovať v druhom čítaní. Súčasne odporúčam v zmysle § 74 ods. 1 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a v súlade s rozhodnutím predsedu Národnej rady Slovenskej republiky č. 275 z 13. júna 2003 prideliť návrh zákona (tlač 284) na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre sociálne veci a bývanie. Za gestorský výbor navrhujem v súlade s citovaným rozhodnutím predsedu Národnej rady Slovenskej republiky Výbor Národnej rady Slovenskej republiky pre sociálne veci a bývanie. Súčasne navrhujem, aby výbory, ktorým bol uvedený návrh zákona pridelený, ho prerokovali v lehote do 28. augusta 2003 a gestorský výbor do 4. septembra 2003. Ďakujem. Pani predsedajúca, skončila som, prosím, otvorte rozpravu. Z. Martináková, podpredsedníčka NR SR: Ďakujem, pani poslankyňa. Otváram všeobecnú rozpravu o tomto bode programu. Písomne sa do rozpravy neprihlásil žiaden poslanec. Otváram možnosť hlásiť sa ústne do rozpravy. Pán poslanec Madej. Uzatváram možnosť hlásiť sa ústne do rozpravy. Pán poslanec Madej, nech sa páči, máte slovo.